Les festes del Raval comencen aquest cap de setmana a Gandia
03 setembre 2024

## Les festes del Raval comencen aquest cap de setmana a Gandia03 setembre 2024Última actualització: 03 setembre 2024

![](../gestion/img/795ae0669e491f3b1601048b6622e3f7461fa9ed07703d22a4ba18d9cfdfa191.jpg)  
  

La **presidenta de la Junta de Districte del Raval, Maribel Codina**; el **president de l'Associació de Veïns del Raval-Gandia (AVRG), Diego Morant**, i el **tresorer del col·lectiu, Paco Perelló**, han comparegut aquest matí en roda de premsa per presentar les activitats que s'emmarquen dins de la celebració de la **festivitat en honor a l'Ecce Homo** i que es desenvoluparan els dies **7 de setembre i del 13 al 15 del mateix mes** a la barriada.  
  
L'edil ha volgut agrair la implicació de l'associació veïnal, els patrocinadors i els col·lectius del Raval que _"cada any treballen molt per organitzar l'ampli programa d'activitats que hui presentem. Les festes són un motor dinamitzador del barri i permeten a moltes persones acostar-se a visitar-nos amb l'excusa de les festes"_.  
  
Per la seua banda, Morant ha explicat que la portada del llibret d'aquest any ha estat realitzada després d'organitzar un concurs entre els alumnes del col·legi Sant Francesc de Borja. A més, el president ha incidit en la importància del teixit veïnal i associatiu de la barriada que, amb el treball de tothom, permet que les festes siguen una realitat any rere any.  
  
Finalment, Perelló ha destacat que es tracta d'una **programació dissenyada per a tots els grups d'edat i oberta a la participació de qualsevol** que vulga visitar el Raval durant aquests dies.

**PROGRAMA DE FESTES 2024**

  
**Dissabte 7 de setembre**  
20:30 h.- Cercavila des de la plaça de Sant Josep a la Casa de la Marquesa González de Quirós.   
21:00 h.- Presentació dels Majorals 2024 en la Casa de la Marquesa de Quirós, amenitzat pel Grup Pols i Plectre Quartet.  
  
**Divendres 13 de setembre**  
18:00 h.- Actuació per als xiquets més menuts del Mago Ferran a la plaça de Sant Josep  
19:00 h.- Berenar amb orxata, pels més menuts, a la plaça de Sant Josep.   
20:00h.- Pregó a càrrec del Pregoner, que anunciarà l'inici de les Festes 2024 i cercavila pel barri.   
22:00 h.- Sopar popular d'entrepà en la Placeta de Sant Josep.  
 23:30 h.- Revetla  
  
**Dissabte 14 de setembre**  
09:30 h.- Esmorzar popular d'entrepà, a la plaça de Sant Josep.   
11:00 h.- Jocs organitzats pels Scouts   
14:00 h.- Festival Gastronòmic en la placeta de Sant Josep (cada família que porte el menjar que més li agrade "arròs al forn o bonítol".   
22:00 h.- Sopar del Dia del Veí. Plaça de Sant Josep.   
23:30 h.- Revetla.  
  
**Diumenge 15 de setembre**  
12:30 h.- Inici del concurs de paelles en la plaça del Tirant. Inscripcions en el Centre Social del Raval fins al divendres 13 i als telèfons 696 625 758 / 620 017 669.   
14:30 h.- Dinar de les paelles en el Passeig Germanies (tram "L'Amorosa"), i en acabar, entrega de premis als tres millors.   
19:00 h.- Arreplegada dels Majorals, cercavila fins a l'església de Sant Josep, acompanyada per la Junta Directiva.   
19:30 h.- Solemne missa en honor al Santíssim Ecce Homo, a l'església de Sant Josep.  
20:00 h.- Processó del Santíssim Ecce Homo pels carrers del barri acompanyat per l'Agrupació Musical Santo Sepulcro Raval Gandia.  
  
Final de festa amb un castell de focs artificials.